b'\n_START_ARTICLE_\nRinkka\n_START_PARAGRAPH_\nRinkka on sel\xc3\xa4ss\xc3\xa4 kannettava reppua suurempi kuljetusv\xc3\xa4line, jota tavallisesti \xe2\x80\x93 mutta ei v\xc3\xa4ltt\xc3\xa4m\xc3\xa4tt\xc3\xa4 \xe2\x80\x93 t\xc3\xa4ydent\xc3\xa4v\xc3\xa4t rinkkapussi tai -pussit, kantoviillekkeet sek\xc3\xa4 lantiovy\xc3\xb6. Sin\xc3\xa4ll\xc3\xa4\xc3\xa4n sana rinkka tarkoittaa ainoastaan kantokehyst\xc3\xa4 itse\xc3\xa4\xc3\xa4n. Rinkkaa k\xc3\xa4ytet\xc3\xa4\xc3\xa4n muun muassa retkeilyss\xc3\xa4 mukana tarvittavien tarvikkeiden kantamiseen.\n_START_SECTION_\nHistoriaa\n_START_PARAGRAPH_\nRinkkojen historia juontaa alkuper\xc3\xa4iskansojen esimerkiksi intiaanien kantolaitteisiin. Ne valmistettiin puusta, esimerkiksi pajusta, tai seetrin oksista taivuttamalla ja niihin kiinnitettiin sitoen kuljetettavat pakkaukset. N\xc3\xa4iss\xc3\xa4 alkuper\xc3\xa4isiss\xc3\xa4 kantolaitteissa kantavana hihnana oli p\xc3\xa4\xc3\xa4s\xc3\xa4\xc3\xa4nt\xc3\xb6isesti otsahihna, ns. kolttahihna.\n_START_SECTION_\nMallit\n_START_PARAGRAPH_\nRinkkoja on nyky\xc3\xa4\xc3\xa4n kahta perustyyppi\xc3\xa4: perinteinen ns. putkirinkka ja uudempi anatomic-rinkka (rosna). Rinkkojen kangas on kulutusta kest\xc3\xa4v\xc3\xa4\xc3\xa4 ja vett\xc3\xa4hylkiv\xc3\xa4\xc3\xa4, mutta ei etenk\xc3\xa4\xc3\xa4n kuluneena vedenpit\xc3\xa4v\xc3\xa4\xc3\xa4. Useissa malleissa on nyky\xc3\xa4\xc3\xa4n my\xc3\xb6s kiinte\xc3\xa4 sadesuoja, joka suojaa kuljetettavia tavaroita ilman erillist\xc3\xa4 vesitiivist\xc3\xa4 paketointia.\n_START_SECTION_\nPutkirinkka\n_START_PARAGRAPH_\nPutkirinkoissa rinkka on metallinen tai komposiittimuovinen (yleens\xc3\xa4 alumiininen) kehikko, johon on kiinnitetty kantoj\xc3\xa4rjestelm\xc3\xa4 (kantoviillekkeet ja lantiovy\xc3\xb6 ym.) sek\xc3\xa4 rinkkapussi. Kehikko on siis erill\xc3\xa4\xc3\xa4n rinkkapussista, sen ulkopuolella. Putkirinkan katsotaan toimivan j\xc3\xa4ykkyytens\xc3\xa4 vuoksi parhaiten eritt\xc3\xa4in painavien lastien kuljettamisessa (yli 30 kg). Siit\xc3\xa4 on erilaisia kehikkomalleja my\xc3\xb6s pelastustoimintaan, esimerkiksi ihmisten kuljettamiseen. Kahdesta putkirinkasta saa h\xc3\xa4t\xc3\xa4tapauksessa mallista riippumatta improvisoitua kelvolliset h\xc3\xa4t\xc3\xa4paarit.\n_START_SECTION_\nAnatomic-rinkka (Rosna-rinkka)\n_START_PARAGRAPH_\nUudempi anatomic-rinkkamalli rakentuu yleens\xc3\xa4 kahden muokattavan, j\xc3\xa4ykisteen\xc3\xa4 toimivan, alumiiniliuskan ymp\xc3\xa4rille integroidusta kantoj\xc3\xa4rjestelm\xc3\xa4st\xc3\xa4, jossa reppuosa ja kantoj\xc3\xa4rjestelm\xc3\xa4 on yhdistetty. T\xc3\xa4m\xc3\xa4 malli on nyky\xc3\xa4\xc3\xa4n yleisin rinkkamalli. Er\xc3\xa4-lehti j\xc3\xa4rjesti kilpailun, jossa etsittiin suomenkielist\xc3\xa4 vastinetta anatomic-rinkalle. Nimiehdotuksista valittiin rosna. Rosna tulee kolttasaamelaisesta "krosna"-sanasta, jolla tarkoitettiin puukehikosta tehty\xc3\xa4 kantolaitetta.\n_START_SECTION_\nK\xc3\xa4ytt\xc3\xb6\n_START_PARAGRAPH_\nRinkan merkitys kantov\xc3\xa4lineen\xc3\xa4 perustuu ennen kaikkea painon lantiolle ohjaavaan lantiovy\xc3\xb6h\xc3\xb6n, joka on pehmustettu ja usein muotoiltu naisten ja miesten malleissa eri tavoin. Lantiosta paino ohjautuu suoraan jaloille eik\xc3\xa4 rasita selk\xc3\xa4\xc3\xa4. Osa painosta kannetaan hartioiden yli kulkevilla viillekkeill\xc3\xa4 eli olkahihnoilla. Joissain rinkoissa olkahihnoja voidaan s\xc3\xa4\xc3\xa4t\xc3\xa4\xc3\xa4 mukavampaan asentoon ne yhdist\xc3\xa4v\xc3\xa4ll\xc3\xa4 rintaremmill\xc3\xa4. Olkahihnojen yl\xc3\xa4p\xc3\xa4\xc3\xa4ss\xc3\xa4 on usein lyhyt hihna, jolla voidaan s\xc3\xa4\xc3\xa4t\xc3\xa4\xc3\xa4 rinkan et\xc3\xa4isyytt\xc3\xa4 kantajan hartioihin ja tuoda rinkkaa l\xc3\xa4hemm\xc3\xa4s vartalon painopistett\xc3\xa4. Lis\xc3\xa4ksi saatetaan k\xc3\xa4ytt\xc3\xa4\xc3\xa4 otsan yli kulkevaa tumppi-nimist\xc3\xa4 hihnaa, jolla voidaan kantaa rinkan koko paino ja kohdistaa se selk\xc3\xa4rankaa pitkin alas lantioon ja jalkoihin. Tumppi-hihna on sangen yleinen eri alkuper\xc3\xa4iskansojen kantolaitteissa._NEWLINE_Ihmisen lanteet kest\xc3\xa4v\xc3\xa4t painoa olkap\xc3\xa4it\xc3\xa4 paremmin. Lis\xc3\xa4ksi painon jakautuminen lanteille siirt\xc3\xa4\xc3\xa4 rinkan painopistett\xc3\xa4 l\xc3\xa4hemm\xc3\xa4s ihmisen ruumiin painopistett\xc3\xa4 ja samalla my\xc3\xb6s alemmaksi. T\xc3\xa4ll\xc3\xb6in rinkan painopisteen aiheuttama momentti on pienempi rasittaen v\xc3\xa4hemm\xc3\xa4n. My\xc3\xb6s tasapainon s\xc3\xa4ilytt\xc3\xa4minen on helpompaa ja heilurivoima pienempi, kun tukipiste on p\xc3\xa4\xc3\xa4osin lanteilla._NEWLINE_Hyv\xc3\xa4ss\xc3\xa4 rinkassa painopistett\xc3\xa4 voi siirt\xc3\xa4\xc3\xa4 tarpeen mukaan, jotta rasituksen jakautumista voidaan vaihdella kehon eri osien kesken. Esimerkiksi rintanauhaa s\xc3\xa4\xc3\xa4t\xc3\xa4m\xc3\xa4ll\xc3\xa4 voidaan rasitusta siirt\xc3\xa4\xc3\xa4 hartioilla eri kohtiin. Rinkka on s\xc3\xa4\xc3\xa4dett\xc3\xa4v\xc3\xa4 k\xc3\xa4ytt\xc3\xa4j\xc3\xa4lle henkil\xc3\xb6kohtaisesti._NEWLINE_Yleisohje rinkkaa pakattaessa on "painopiste l\xc3\xa4helle selk\xc3\xa4\xc3\xa4 ja yl\xc3\xb6s", kuten muutenkin kannettaessa tavaroita sel\xc3\xa4ss\xc3\xa4. Lis\xc3\xa4ksi on huomioitava tavaroiden saaminen esille tauoilla. Talvella rinkan painopiste kannattaa pakata alemmaksi.'